ส่วนที่ 1

ข้อมูลสรุป (Executive Summary)

  บริษัท เคพโทรนิค อินเตอร์เนชั่นแนล (ประเทศไทย) จำกัด (มหาชน) (“บริษัทฯ”)
  ประกอบธุรกิจผลิตและส่งออกจอภาพคอมพิวเตอร์ภายใต้เครื่องหมายการค้าของลูกค้า (OEM –
  Original Equipment Manufacturing)
  โดยได้รับส่งเสริมการลงทุนจากคณะกรรมการส่งเสริมการลงทุน บริษัทฯ
  ทำการจำหน่ายสินค้าผ่านบริษัทร่วมซึ่งมีสำนักงานตั้งอยู่ในประเทศฮ่องกง
  และการให้บริการหลังการขาย
  ทำผ่านบริษัทร่วมและบริษัทที่เกี่ยวข้องกันซึ่งมีสำนักงานตั้งอยู่ในประเทศสหรัฐอเมริกา ยุโรป
  และในประเทศทางเอเชียตะวันออก ณ วันที่ 31 ธันวาคม 2543 บริษัทฯ มีทุนจดทะเบียน
  13,861.34 ล้านบาท และมีทุนที่ออกจำหน่ายและชำระเต็มมูลค่าแล้ว 9,507.12 ล้านบาท
  โดยมีผู้ถือหุ้นรายใหญ่ คือ บริษัทในกลุ่มบริษัท แกรนด์ โฮลดิ้งส์ ลิมิเต็ด (The Grande
  Holdings Limited) ซึ่งถือหุ้นในบริษัทฯ รวมกันเป็นจำนวน 775.35 ล้านหุ้น
  หรือคิดเป็นอัตราร้อยละ 81.55 ของหุ้นที่จำหน่ายได้แล้วทั้งหมดของบริษัทฯ

  ในปี 2543 จำนวนหน่วยขายของจอภาพคอมพิวเตอร์ลดลงจากปี 2542 ในอัตราร้อยละ 7.21
  แต่ยอดขายของบริษัทฯ เพิ่มขึ้นจากจำนวน 11,319 ล้านบาท ในปี 2542 เป็นจำนวน 11,959
  ล้านบาทในปี 2543 หรือคิดเป็นอัตราร้อยละ 5.65 ซึ่งเป็นผลมาจากการที่บริษัทฯ
  มีการจำหน่ายจอภาพคอมพิวเตอร์ที่ใช้หลอดภาพแบบแก้วเป็นหน่วยแสดงผล (CRT Monitor)
  ในขนาด 19” และ 21” เพิ่มขึ้น นอกจากนั้นบริษัทฯ
  มีการผลิตและขายจอภาพคอมพิวเตอร์ที่ใช้หน่วยแสดงผลแบบแบนที่ทำมาจากผลึกแก้วเหลว (LCD
  Monitor) ซึ่งสินค้าดังกล่าวมีราคาเฉลี่ยต่อหน่วยสูง
  ประกอบกับการอ่อนตัวของค่าเงินบาทเมื่อเทียบกับสกุลดอลลาร์สหรัฐ

  บริษัทฯ มีผลขาดทุนจากการดำเนินงานเป็นจำนวน 601 ล้านบาทในปี 2543 เพิ่มขึ้น 268
  ล้านบาทเมื่อเทียบกับปี 2542 ซึ่งมีผลขาดทุนจากการดำเนินงานจำนวน 333 ล้านบาท
  โดยผลประกอบการที่ไม่น่าพอใจนี้มีสาเหตุหลักมาจากปัจจัยหลักดังนี้

1.  การขาดแคลนวัตถุดิบเซมิคอนดัคเตอร์ในตลาดโลกต่อเนื่องมาตั้งแต่ปี 2542
    ส่งผลให้เกิดการชะงักงันของการผลิต ทำให้บริษัทฯ
    ไม่สามารถผลิตและจัดส่งสินค้าให้ลูกค้าได้ทันตามความต้องการการตั้งสำรองสินค้าล้าสมัยเพิ่มขึ้นจากการที่ลูกค้าของบริษัทฯ
    ได้ยกเลิกคำสั่งซื้ออันเนื่องจากความล่าช้าในการจัดส่งสินค้า

2.  การเปลี่ยนแปลงชิ้นส่วนวัตถุดิบที่ใช้ในการผลิตเพื่อแก้ปัญหาการขาดแคลนวัตถุดิบเซมิคอนดัคเตอร์
    ผู้บริหารจึงได้พิจารณาโดยความระมัดระวังรอบคอบให้ตั้งสำรองค่ารับประกันคุณภาพสินค้าเพิ่มขึ้น

  แม้ว่าในปี 2543 ผลขาดทุนจากการดำเนินงานของบริษัทฯ จะเพิ่มขึ้นจากปี 2542 อย่างไรก็ตาม
  ส่วนแบ่งผลขาดทุนจากบริษัทย่อยและบริษัทร่วมลดลงจากจำนวน 804 ล้านบาท ในปี 2542 เป็น
  57 ล้านบาทในปี 2543
  เป็นผลมาจากการตัดสินใจของผู้บริหารในการปิดโรงงานในประเทศไต้หวัน
  ซึ่งส่งผลให้ผลขาดทุนสุทธิของบริษัทฯ ลดลงจากจำนวน 1,137 ล้านบาทในปี 2542 เป็น 658
  ล้านบาทในปี 2543

  บริษัทฯ มีผลขาดทุนจากการดำเนินงานเป็นจำนวน 684 ล้านบาท ในครึ่งปีแรกของปี 2543
  ซึ่งเป็นช่วงที่บริษัทฯ ยังดำเนินนโยบายการผลิตและขายเช่นเดียวกับในปี 2542
  โดยยังคงผลิตจอภาพคอมพิวเตอร์ในแบบ Shadow Mask, LCD และ Trinitron
  แต่ในช่วงครึ่งปีหลังของปี 2543 นั้น บริษัทฯ
  ได้มุ่งเน้นการผลิตและขายผลิตภัณฑ์ที่เป็นจุดแข็งของบริษัทฯ คือ จอภาพคอมพิวเตอร์แบบ
  Trinitron และลดการผลิตในส่วนของ Shadow Mask และ LCD
  ซึ่งเป็นผลิตภัณฑ์ที่ไม่ทำกำไรให้บริษัทฯ นอกจากนั้น บริษัทฯ
  ยังได้พยายามลดต้นทุนและค่าใช้จ่ายในทุกๆด้าน ทำให้ผลการดำเนินงานในช่วงครึ่งปีหลังของปี
  2543 เป็นไปในแนวทางที่ดีขึ้น คือ มีกำไรเป็นจำนวน 26 ล้านบาท

  อุตสาหกรรมจอภาพคอมพิวเตอร์เป็นอุตสาหกรรมที่มีการแข่งขันสูงและเป็นไปอย่างต่อเนื่อง
  เพื่อให้บริษัทฯ สามารถยืนหยัดได้ในภาวะการแข่งขันที่รุนแรง บริษัทฯ
  จึงได้พยายามลดต้นทุนในการดำเนินงาน รวมถึงการออกแบบผลิตภัณฑ์ที่มีต้นทุนการผลิตต่ำลง
  การลดต้นทุนวัตถุดิบ การปรับโครงสร้างการผลิตและการบริการ ตลอดจนการควบคุมค่าใช้จ่าย
  และสินค้าคงคลัง ทั้งนี้เพื่อให้บริษัทฯ สามารถพลิกฟื้นจากสถานการณ์ขาดทุน
  และมีผลการดำเนินงานที่ดีขึ้นในอนาคต